Diari Oficial de la Generalitat Valenciana


Sumari del DOGV 9347, del 25-05-2022 (2022/4570)

ORDRE 8/2022, de 17 de maig de 2022, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del pla d'impuls «Territoris innovadors», i la convocatòria corresponent a l'exercici pressupostari 2022
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9347

Data del DOGV
:   25-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4570


Data del document
:   17-05-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * legislació

ORDRE 8/2022, de 17 de maig de 2022, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del pla d'impuls «Territoris innovadors», i la convocatòria corresponent a l'exercici pressupostari 2022 [2022/4570]  
  
  
Índex  
  
Preàmbul  
Primer. Aprovar les bases reguladores següents:  
Base 1. Objecte i àmbit d'actuació  
Base 2. Definicions  
Base 3. Requisits dels projectes  
Base 4. Entitats beneficiàries: requisits i forma d'acreditació  
Base 5. Obligacions de les entitats beneficiàries  
Base 6. Finançament, tipus i quantia de les ajudes  
Base 7. Despeses subvencionables  
Base 8. Incompatibilitats i complementarietat d'ajudes públiques  
Base 9. Òrgans competents  
Base 10. Procediment de concessió  
Base 11. Sol·licituds i documentació  
Base 12. Ordenació i instrucció del procediment  
Base 13. Comissió de valoració  
Base 14. Criteris de valoració  
Base 15. Resolució de la convocatòria  
Base 16. Modificació, pèrdua, minoració i reintegrament de la subvenció  
Base 17. Justificació de les subvencions i pagament  
Base 18. Seguiment i control  
Base 19. Protecció de dades de caràcter personal  
Base 20. Informació i publicitat de les ajudes  
Base 21. Règim d'infraccions i sancions  
Base 22. Règim jurídic  
Segon. Convocatòria de les ajudes  
Tercer. Habilitació  
Quart. Efectes  
  
El creixement urbà està en contínua acceleració. L'any 2007, la població urbana havia sobrepassat la població rural al món. Actualment, al voltant del 60 % de la població mundial viu agrupada a les ciutats o als nuclis urbans. Segons els últims informes de l'ONU, es preveu que les ciutats concentren el 70 % de la població mundial per a l'any 2050. Per això, les ciutats han de ser font de solucions als problemes més apressants del planeta, com ara el canvi climàtic, la mobilitat, la desigualtat, l'accés a l'habitatge, etc. Una de les claus per a aconseguir-ho és avançar cap a la innovació i la transformació digital.  
  
L'altra cara de la moneda és la despoblació de part del territori, que constitueix una de les majors preocupacions actuals. Per això, les ciutats intel·ligents no són l'únic focus d'interés, sinó que ho és qualsevol municipi. Així, hui busquem territoris intel·ligents i sostenibles que són aquells en els quals les administracions impulsen i utilitzen de manera innovadora les tecnologies de la informació i les comunicacions per a resoldre els problemes de la ciutadania, generar riquesa i impulsar els sectors productius, i aconseguir un entorn de convivència més sostenible, divers i inclusiu.  
La importància de les ciutats i els territoris intel·ligents i sostenibles ha crescut amb el pas del temps i es reflecteix en l'actuació de l'Administració a tots els nivells, com en el Pla de reconstrucció, transformació i resiliència de l'economia espanyola, el Pla Espanya Digital 2025, l'Agenda 2030 i els objectius de desenvolupament sostenible de l'ONU. L'Agenda Urbana Europea és una de les missions emmarcades dins del programa Horitzó Europa. La Comissió Europea impulsa les smart cities com una de les polítiques per a aconseguir els objectius associats a una de les seues sis prioritats per al període 2019-2024 i formar una Europa adaptada a l'era digital. Així mateix, una altra de les seues iniciatives, el programa ESPON (European Observation Network for Territorial Development and Cohesion) planteja en el seu objectiu estratègic 9.12 afavorir la societat del coneixement i avançar cap al desenvolupament de les ciutats intel·ligents.  
Per la seua part, la Generalitat Valenciana, d'acord amb el Pla de transformació digital de la Comunitat Valenciana, Com Digital 2025, aposta per progressar mitjançant la transformació de la nostra Comunitat mitjançant la implementació de noves tecnologies, com la informàtica d'alt rendiment, la intel·ligència artificial, la ciberseguretat, les capacitats digitals avançades i moltes altres opcions tecnològiques que faciliten el progrés per a una millora de la qualitat de vida en el territori de la Comunitat, sense importar on, si es tracta de zones urbanes o rurals, i preveu, com un dels seus eixos estratègics, l'impuls de la innovació i la transformació digital dels municipis.  
En aquest marc, la Conselleria d'Innovació, Universitats, Ciència i Societat Digital aprova aquestes bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del Pla d'impuls de territoris innovadors, i la convocatòria corresponent a l'exercici pressupostari 2022.  
Amb els programes de suport a projectes innovadors es pretén fer costat l'Administració local en la posada en marxa d'aquests projectes, entenent que per a abordar una autèntica transformació del territori ha d'haver-hi una administració pública que actue com a tractor dels canvis tecnològics, impulsant innovacions i acompanyant el sector privat en el canvi. S'incideix en el suport a projectes innovadors d'alt impacte transformador i projectes pilot que contribuïsquen a millorar la riquesa i la qualitat de vida al municipi.  
Així mateix, es pretén implementar les accions d'investigació i innovació responsables (RRI) que són clau per a aconseguir l'objectiu «Ciència amb i per a la societat». Això implica que els actors socials (investigadors, ciutadans, responsables polítics, empreses, organitzacions del tercer sector, etc.) treballen junts durant tot el procés d'investigació i innovació per a alinear millor tant el procés com els seus resultats amb els valors, les necessitats i les expectatives de la societat. Les accions RRI estan orientades a l'objectiu d'aconseguir resultats èticament acceptables, sostenibles i socialment desitjables.  
En aplicació de les orientacions normatives concretes que ha proporcionat la Comissió Europea en forma d'agendes polítiques que ha de fomentar l'RRI, en aquestes bases els criteris de valoració dels projectes aglutinen, entre altres criteris de valoració, diferents aspectes de la relació entre la innovació i la societat: participació ciutadana, igualtat de gènere, educació per a la innovació, medi ambient, qualitat de vida, salut i benestar social de les persones.   
Com s'especifica en el Pla de transformació digital de la Comunitat Valenciana, Com Digital 2025, els beneficis de la transformació digital de les ciutats i els territoris es poden apreciar en àmbits molt variats: en la governança, aconseguint serveis públics més eficients i centrats en la ciutadania i major transparència de l'administració; en el medi ambient, aconseguint un major control de la qualitat de l'aire i de l'aigua, reducció dels residus o un enllumenat públic més eficient; en la mobilitat, promovent un transport més sostenible, com el vehicle elèctric, que retorne els espais per als vianants i que garantisca el transport de les persones que viuen en les zones més despoblades o disperses; en la salut i el benestar, amb espais públics més segurs i accessibles, millorant l'oferta d'oci, l'accés a la cultura, la valorització del patrimoni, els habitatges connectats, etc.  
Tot això, dins del mandat encomanat als poders públics per la Constitució espanyola que en l'article 44 encarrega als poders públics promoure la ciència i la investigació científica i tècnica en benefici de l'interés general. Per la seua part, l'Estatut d'Autonomia de la Comunitat Valenciana, en l'article 49.1.7a fa referència a la competència exclusiva de la Generalitat Valenciana per al foment i el desenvolupament, en el marc de la seua política cientificotecnològica, d'R+D+I, sense perjudici de la competència de l'Estat per al foment i la coordinació general de la investigació científica i tècnica, i l'article 52, en el punt dos, especifica que la Generalitat, en l'exercici de les seues competències, i sense perjudici de la coordinació general que correspon a l'Estat, fomentarà el sistema valencià de ciència, tecnologia i empresa, promovent l'articulació i cooperació entre les universitats, organismes públics d'investigació, xarxa d'instituts tecnològics de la Comunitat Valenciana i altres agents públics i privats, amb la finalitat estatutària d'R+D+I i amb la finalitat de fomentar el desenvolupament tecnològic i la innovació, amb suport del progrés i la competitivitat empresarial de la Comunitat Valenciana.  
  
En data 16 d'abril de 2021 va entrar en vigor el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19 (DOGV 9062), el capítol II del qual introdueix determinades modificacions en la Llei 1/2015, de 6 de febrer, de la Generalitat, entre altres, en matèria de subvencions, l'article 4 de la qual fa una nova redacció de l'apartat 2 de l'article 160 que queda redactat en els termes següents: «2. Les persones titulars de les conselleries... són els òrgans competents per a: - b) Aprovar mitjançant una ordre les oportunes bases reguladores de la concessió de subvencions, que no tindran la consideració de disposicions de caràcter general».  
Les subvencions a concedir d'acord amb les bases reguladores d'aquesta ordre, pel seu caràcter, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea per no reunir els requisits de l'article 107.1 del Tractat de Funcionament de la Unió Europea, ja que d'acord amb la qualitat de les entitats beneficiàries i de l'objecte de les subvencions, per ser activitats de caràcter no econòmic, no afecten la competència ni els intercanvis comercials entre els estats membres i tampoc afavoreixen determinades empreses o produccions.  
  
Per tant, i en compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés la corresponent documentació a la Direcció General de Finançament i Fons Europeus.  
Aquesta ordre s'incardina en el pla estratègic de subvencions de la Conselleria d'Innovació, Universitats, Ciència i Societat Digital, per al període 2020-2023, aprovat per la Resolució de 22 de juny de 2020 (DOGV 8879, d'11.08.2020), que al seu torn va ser modificat per la Resolució de 20 de novembre de 2020 (DOGV 8962, 27.11.2020), per la Resolució de 15 de setembre de 2021 (DOGV 9181, 24.09.2021) i per la Resolució de 28 de desembre de 2021 (DOGV 9256, 14.01.2022).  
  
Per tot això, de conformitat amb la Llei 38/2003, de 17 de novembre, general de subvencions, i d'acord amb els articles 160.2 i 165, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, fent ús de les atribucions conferides per l'article 28 de la Llei 5/1983, de 30 de desembre, del Consell, i també pel Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i a proposta de la direcció general competent en matèria d'innovació, vist l'informe de l'Advocacia General de la Generalitat i l'informe de la Intervenció Delegada,  
  
  
  
ORDENE  
  
Primer  
Aprovar les bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del Pla d'impuls de territoris innovadors, i la convocatòria corresponent a l'exercici pressupostari 2022, amb la redacció següent:  
  
Base 1. Objecte i àmbit d'actuació  
L'objecte d'aquestes bases és establir els requisits i el procediment de gestió i concessió de subvencions, en règim de concurrència competitiva, per a impulsar projectes d'innovació en el territori de la Comunitat Valenciana. S'estableixen els tipus d'actuacions següents:  
  
  
  
Programa I: Programa de suport a projectes d'innovació d'alt impacte transformador en el municipi.  
Aquest programa s'estructura en tres línies sobre la base d'un criteri de població: nombre d'habitants del municipi, considerant com a referència les últimes xifres oficials de població dels municipis espanyols publicades per l'Institut Nacional d'Estadística (INE), en la data de publicació d'aquesta ordre.  
- Línia A: municipis amb una població des de 50.001 habitants.  
- Línia B: municipis amb una població entre 10.001 habitants i 50.000 habitants.  
- Línia C: municipis amb una població fins a 10.000 habitants  
  
Programa II: Programa de suport a projectes pilot d'innovació en el municipi.  
Aquest programa s'estructura en tres línies sobre la base d'un criteri de població: nombre d'habitants del municipi, considerant com a referència les últimes xifres oficials de població dels municipis espanyols publicades per l'Institut Nacional d'Estadística (INE), en la data de publicació d'aquesta ordre.  
- Línia A: municipis amb una població des de 50.001 habitants.  
- Línia B: municipis amb una població entre 10.001 habitants i 50.000 habitants.  
- Línia C: municipis amb una població fins a 10.000 habitants  
En el cas de mancomunitats, es tindrà en compte la suma d'habitants dels municipis que la componen.  
Amb aquests programes es pretén donar suport a l'Administració local per a posar en marxa i desenvolupar els projectes que materialitzen solucions innovadores a les seues pròpies necessitats i reptes.  
  
Base 2. Definicions  
Als efectes d'aquesta ordre s'estableixen les definicions següents:  
INNOVACIÓ: en un sentit ampli s'entén la innovació com tot canvi (no sols tecnològic) basat en coneixement (no sols científic) que genera valor (no sols econòmic) i, especialment, en un territori, valor públic i benestar col·lectiu.  
PROJECTE D'ALT IMPACTE: és aquell que incorpora un component innovador tecnològic que genera beneficis significatius i duradors en el temps per a tota la ciutadania i el sector empresarial, resolent problemes de manera efectiva, reduint costos, aportant solucions més sostenibles, creant valor real per a la ciutat, i que el seu desafiament represente un objectiu de gran abast.  
PROJECTE PILOT: plantejament preliminar a xicoteta escala realitzat per a avaluar la viabilitat, duració, cost, adversitats, i millorar el disseny d'estudi abans del desenvolupament d'un projecte a gran escala.  
  
PLANIFICACIÓ ESTRATÈGICA: document que reflecteix plans, programes i projectes a desenvolupar a mitjà i llarg termini per a aconseguir els objectius d'innovació prèviament plantejats en el municipi amb la finalitat de dirigir i liderar les tasques d'innovació municipal.  
OBJECTIUS DE DESENVOLUPAMENT SOSTENIBLE (ODS): el 2015, l'ONU va aprovar l'Agenda 2030 sobre el Desenvolupament Sostenible, una oportunitat perquè els països i les seues societats emprenguen un nou camí amb el qual millorar la vida de tots, sense deixar ningú arrere. L'Agenda compta amb 17 objectius de desenvolupament sostenible, que inclouen des de l'eliminació de la pobresa fins al combat al canvi climàtic, l'educació, la igualtat de la dona, la defensa del medi ambient o el disseny de les nostres ciutats RIS3 (Research and Innovation Smart Specialisation Strategy - Estratègia d'Especialització Intel·ligent en Investigació i Innovació) https://ris3cv.gva.es/es/que-es-ris3.  
  
Base 3. Requisits dels projectes  
Els projectes hauran de contindre com a mínim:  
a) Descripció tècnica del projecte.  
b) Descripció del resultat i impacte esperable del projecte.  
c) Justificació del caràcter innovador del projecte.  
  
Base 4. Entitats beneficiàries: requisits i forma d'acreditació  
1. Podran ser entitats beneficiàries els municipis i les mancomunitats de municipis de la Comunitat Valenciana, així com organismes públics i entitats de dret públic vinculats o dependents d'aquestes.  
2. No podran obtindre la condició d'entitat beneficiària de les subvencions regulades en aquesta ordre aquelles en qui concórrega alguna de les circumstàncies establides en l'article 13, apartats 2 i 3 de la Llei 38/2003, de 17 de novembre, general de subvencions. La no-concurrència d'aquestes circumstàncies s'acreditarà mitjançant declaració responsable, sense perjudici que puguen ser objecte de requeriment d'acreditació fefaent.  
  
Base 5. Obligacions de les entitats beneficiàries  
1. Les entitats beneficiàries de les subvencions hauran de:  
a) Complir la finalitat que fonamenta la concessió de la subvenció, realitzant l'activitat subvencionada en el termini i amb les condicions determinades en aquestes bases, en les convocatòries corresponents i en la resolució de concessió de la subvenció.  
b) Justificar el compliment dels requisits i les condicions, així com la realització del projecte i el compliment de la finalitat que determinen la concessió o el gaudi de la subvenció.  
c) Sotmetre's a les actuacions de comprovació a efectuar per l'òrgan concedent, i també qualssevol altres actuacions de comprovació i control financer que corresponen a la Generalitat, Administració de l'Estat i Comissió Europea, i aportar tota la informació i documentació que els fora requerida.  
d) Acceptar les bases fixades en aquesta ordre de bases, la convocatòria periòdica a la qual s'aculla la sol·licitud i les directrius que la direcció general amb competències en matèria d'innovació establisca per al seu desenvolupament i seguiment.  
e) Comunicar a la conselleria competent en matèria d'innovació l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
  
f) Trobar-se al corrent en el compliment de les seues obligacions tributàries i davant la Seguretat Social. En el cas de municipis i mancomunitats de municipis, en la forma prevista per a les entitats locals.  
  
g) Trobar-se al corrent en el pagament d'obligacions per reintegrament de subvencions.  
h) Donar a conéixer de manera inequívoca que es tracta d'una acció subvencionada per la Generalitat a través de la conselleria competent en matèria d'innovació. A aquest efecte, després de la notificació de la resolució de concessió, hauran d'incorporar en tot el material imprés i digital que derive de les activitats objecte de la convocatòria respectiva el logotip de la conselleria competent en matèria d'innovació, que estarà a la disposició de les entitats beneficiàries en la pàgina web de Presidència https://presidencia.gva.es/estatico/identitat-gva/ Descàrregues - Distintius - Conselleria d'Innovació, Universitats, Ciència i Societat Digital.  
i) Complir l'obligació de transparència i fer la publicitat adequada publicitat del caràcter públic del finançament de les actuacions objecte de subvenció, de conformitat amb els articles 2.1.d i 8.4 de la Llei 2/2015, de transparència, bon govern i participació ciutadana de la Comunitat Valenciana, i els articles 6, 7 i 8 de la Llei 19/2013, de 9 de desembre, de transparència, accés a la informació pública i bon govern, així com l'article 18 de la Llei 38/2003, de 17 de novembre, general de subvencions.  
j) Mantindre a la disposició de l'Administració, durant almenys els quatre anys següents al pagament final, els justificants de pagament de les despeses finançades i dels ingressos per les ajudes percebudes.  
k) Procedir al reintegrament dels fons percebuts en els supòsits previstos en l'article 37 de la Llei 38/2003, general de subvencions, en relació amb el que s'estableix en els articles 91 a 93 del Reglament de la Llei 38/2003, aprovat pel Reial decret 887/2006, i amb el que s'estableix en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
l) Trobar-se al corrent en el compliment de la normativa mediambiental; del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social; de la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
  
m) Assumir l'aportació econòmica per la diferència entre l'import de l'ajuda i el cost total del projecte per al qual se sol·licita la subvenció, de manera que es garantisca l'execució del projecte i les variacions pressupostàries que pogueren originar-se durant la seua execució.  
n) Respecte a la cessió dels drets de propietat intel·lectual s'haurà de tindre en compte la normativa sobre la matèria, especialment el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual, regularitzant, aclarint i harmonitzant les disposicions legals vigents sobre la matèria. A aquest efecte, els autors dels projectes i memòries científiques de les actuacions subvencionades consideren cedits, amb caràcter no exclusiu, els drets de propietat intel·lectual de l'actuació subvencionada, amb caràcter indefinit i per a tots els països del món, amb la finalitat que la Generalitat Valenciana puga difondre-la per qualsevol mitjà.  
2. Les entitats beneficiàries estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fan referència l'article 14 Llei 38/2003, de 17 de novembre, general de subvencions, i el seu Reglament de desenvolupament, aprovat pel RD 887/2006; la Llei 1/2015, de 6 de febrer, d'hisenda pública, del sector públic instrumental i de subvencions, i també a les contingudes en aquestes bases, les que es determinen en cada convocatòria i les que figuren en la resolució de concessió de les ajudes.  
3. Les respectives convocatòries podran exigir la concurrència d'obligacions addicionals en funció de l'objecte concret de la subvenció i de l'interés públic pretés.  
4. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Base 6. Finançament, tipus i quantia de les ajudes  
1. Les convocatòries es realitzaran sempre que en el pressupost anual de la Generalitat Valenciana hi haja crèdit adequat i suficient, i contindran les quanties totals màximes i les aplicacions pressupostàries que les financen.  
2. Les convocatòries es faran públiques mitjançant resolució de la persona titular de la conselleria amb competències en matèria d'innovació, d'acord amb els pressupostos de la Generalitat Valenciana corresponents a cada exercici pressupostari. Es podran convocar un o diversos dels programes d'actuació descrits en la base primera.  
3. En la resolució de convocatòria de subvencions s'especificarà el termini màxim d'execució de les actuacions subvencionables. Podran ser també subvencionables les actuacions executades l'any immediatament anterior al de la publicació de la convocatòria, sempre que complisquen els requisits establits en aquesta ordre de bases reguladores i la convocatòria corresponent.  
4. La quantia individualitzada de cada ajuda es determinarà com a percentatge de la despesa subvencionable de l'actuació. El percentatge podrà ser diferent segons el nombre d'habitants de l'entitat local a la qual es dirigisquen. Les convocatòries podran establir imports de subvenció màxims i mínims per entitat beneficiària o per projecte.  
  
Base 7. Despeses subvencionables  
1. Seran despeses subvencionables les establides en aquesta ordre de bases reguladores i, si escau, en les convocatòries corresponents.  
  
Amb caràcter general, seran despeses subvencionables aquelles que:  
a) Siguen necessàries i, de manera indubtable, responguen a la naturalesa de l'activitat subvencionada i resulten estrictament necessàries per a la seua execució.  
b) Hagen sigut realitzades durant l'execució de l'activitat subvencionada i pagades amb anterioritat a la finalització del període de justificació establit.  
c) S'ajusten a preus de mercat.  
d) Han de ser despeses que es financen amb càrrec al pressupost de l'entitat beneficiària i conformes amb la normativa local, autonòmica, nacional i comunitària aplicables.  
2. Despeses subvencionables programa I i programa II:  
A aquest efecte seran subvencionables les despeses que duga a terme l'entitat, necessàries per a la realització del projecte presentat. Entre aquestes despeses es poden incloure:  
a) Despeses de personal, incloent-hi costos salarials i quotes de la Seguretat Social, en la mesura en què estiguen dedicades al desenvolupament del projecte. Aquests costos hauran de presentar-se degudament desglossats per hores dedicades a l'activitat a què s'imputen.  
b) Despeses de desplaçament i allotjament del personal propi de l'entitat sol·licitant vinculats amb les activitats del projecte. Respecte a les despeses de transport, únicament seran subvencionables les despeses de desplaçament en mitjans públics de transport interurbà. Les despeses que s'imputen estaran limitades pels imports establits en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris i les seues respectives modificacions.  
c) Despeses derivades de serveis externs de consultoria i assistència tècnica destinades de manera exclusiva al projecte.  
d) Despeses de material fungible i subministraments que deriven directament del projecte. Se n'exclou material d'oficina i consumibles informàtics.  
e) Despeses d'inversió en actius materials i immaterials necessaris per al desenvolupament de les activitats. Se n'exclouen els dispositius informàtics d'ús genèric.  
f) Cost de l'informe d'auditoria sobre els comptes justificatius de la despesa del projecte, si escau.  
Les entitats beneficiàries podran subcontractar totalment o parcialment l'activitat objecte de la subvenció, fins a un percentatge màxim del 80 % de l'import de les activitats subvencionades, en tractar-se d'administracions locals que inclouen municipis de xicoteta grandària que no disposen de mitjans propis per a desenvolupar projectes d'innovació; amb els requisits i prohibicions establits en l'article 29 de la Llei 38/2003, de 17 de novembre, general de subvencions, i en l'article 68 del seu Reglament de desenvolupament, d'acord amb la naturalesa de l'activitat subvencionada.  
3. No seran subvencionables, entre altres, els impostos directes i els tributs, els impostos indirectes susceptibles de recuperació (IVA), els premis, donacions o ajudes de qualsevol tipus ni les despeses corresponents a serveis de servei d'àpats, restauració, comestibles o avituallament i, en general, les despeses que no puguen identificar-se inequívocament amb l'activitat objecte de la subvenció. En qualsevol cas, s'haurà d'ajustar al que s'estableix en l'article 31 de la Llei 38/2003, de 17 de novembre, general de subvencions.  
4. En l'execució de les actuacions, les entitats beneficiàries hauran d'ajustar-se a la normativa aplicable en matèria de contractació pública.  
  
  
Base 8. Incompatibilitats i complementarietat d'ajudes públiques  
1. L'ajuda concedida serà compatible amb altres ajudes, subvencions, ingressos o recursos per a les actuacions objecte d'aquestes ajudes, procedents de qualssevol administració o ens públic o privat, nacional, de la Unió Europea o d'organismes internacionals, sense perjudici de les limitacions que puga establir la normativa a aquest efecte.  
  
2. El sol·licitant haurà de comunicar la concurrència o la no-concurrència amb altres ajudes o subvencions concedides i/o sol·licitades per a la mateixa finalitat, procedents de qualsevol administració, ens públic o privat, nacional o internacional.  
3. L'import de les subvencions regulades en aquesta ordre de bases en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de la Llei 38/2003, de 17 de novembre, general de subvencions.  
  
  
Base 9. Òrgans competents  
1. La competència per a convocar les ajudes a què s'ha fet referència en aquesta ordre correspon a la persona titular de la conselleria amb competències en matèria d'innovació.  
2. L'ordenació i instrucció del procediment correspondrà a la persona titular de la direcció general amb competències en matèria d'innovació.  
3. La resolució del procediment de concessió correspon a la persona titular de la conselleria amb competències en matèria d'innovació.  
  
  
Base 10. Procediment de concessió  
1. El procediment de concessió d'ajudes serà el de concurrència competitiva d'acord amb el que es disposa en l'article 22.1 de la Llei 38/2003, de 17 de novembre, general de subvencions, i en la secció 1a del capítol II, del títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb els principis de publicitat, transparència, objectivitat, igualtat i no-discriminació, eficàcia en el compliment dels objectius i eficiència en l'assignació i utilització dels recursos públics.  
  
2. El procediment s'iniciarà d'ofici mitjançant la publicació de la resolució de la convocatòria en el Diari Oficial de la Generalitat Valenciana (DOGV). Les convocatòries detallaran, almenys, el contingut mínim previst en els articles 23 de la Llei 38/2003, de 17 de novembre, general de subvencions, i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Base 11. Sol·licituds i documentació  
1. Les sol·licituds i els tràmits associats al procediment de concessió es presentaran en la forma, els mitjans i el termini establits en la respectiva convocatòria.  
2. La sol·licitud ha d'anar signada per la persona que represente legalment l'entitat sol·licitant.  
3. A la sol·licitud s'acompanyarà la documentació que s'especifique en la respectiva convocatòria.  
4. En les successives convocatòries, només s'admetrà una única sol·licitud per municipi.  
5. D'acord amb el que es disposa en l'article 22.4 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, la presentació de la sol·licitud comporta l'autorització a l'òrgan gestor del procediment per a obtindre directament les dades i els documents d'altres administracions que tinguen com a objecte acreditar que l'entitat sol·licitant està al corrent en el compliment de les seues obligacions tributàries i davant la Seguretat Social, llevat que l'entitat sol·licitant s'hi opose expressament, i en aquest cas haurà d'aportar la documentació acreditativa.  
  
6. La presentació de les sol·licituds comporta l'acceptació plena per part de l'entitat sol·licitant de les bases reguladores i de la respectiva convocatòria.  
  
Base 12. Ordenació i instrucció del procediment  
1. L'òrgan instructor comprovarà el compliment de les condicions imposades en les bases reguladores per a adquirir la condició d'entitat beneficiària i constatarà que les sol·licituds contenen tota la documentació necessària. En el cas de presentar-se sol·licituds que no s'hagen emplenat aportant tota la informació que es requereix i/o no hagueren acompanyat tota la documentació preceptiva, l'òrgan instructor requerirà a l'interessat que, en el termini de 10 dies hàbils, esmene la falta o acompanye els documents preceptius, amb indicació que, si no ho fera així, es consideraria que havia desistit de la seua petició, després de la resolució prèvia, i d'acord amb el que es preveu en els articles 68 i 21 de la Llei 39/2015, d'1 d'octubre, del procediment administratiu comú de les administracions públiques.  
2. L'òrgan competent per a la instrucció realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
  
Base 13. Comissió de valoració  
1. La valoració de les sol·licituds presentades serà realitzada per una comissió de valoració, que elevarà a l'òrgan competent per a resoldre el procediment una proposta de resolució definitiva de concessió d'ajudes motivada, en la qual, com a mínim, s'especificarà la llista de les sol·licituds a les quals es proposa concedir la subvenció i la quantia de l'ajuda que es proposa concedir, així com la llista de les sol·licituds a les quals es proposa denegar la subvenció i les inadmeses. A l'efecte d'establir l'ordre de prelació entre les sol·licituds, la comissió de valoració tindrà en compte els criteris de valoració establits en aquestes bases i, si escau, en la corresponent convocatòria.  
L'avaluació es realitzarà sobre la informació aportada pel sol·licitant en la fase d'admissió de sol·licituds. Per tractar-se de procediments de concessió en concurrència competitiva, no s'admetran millores voluntàries de les sol·licituds una vegada transcorregut el termini de presentació de sol·licituds.  
2. La comissió de valoració podrà sol·licitar tots els informes que considere necessaris per a resoldre, així com ser assistida per persones expertes que tinguen un perfil professional o una competència tècnica conforme amb la matèria objecte de l'ajuda o d'agències d'avaluació.  
3. Composició de la comissió de valoració:  
a) Presidència: la persona titular de la direcció general amb competències en matèria d'innovació o funcionari/ària en qui delegue.  
b) Vocalies: quatre funcionaris/àries del grup A1 designats per la persona titular de la direcció general competent en matèria d'innovació.  
  
c) Secretaria: serà designada per la Presidència entre els vocals de comissió.  
4. La comissió de valoració s'ajustarà als principis de composició i presència equilibrada entre dones i homes, llevat que no fora possible per raons fundades i objectives, degudament motivades, d'acord amb els principis establits per la Llei orgànica 3/2007, de 22 de març, per a la igualtat efectiva entre homes i dones.  
5. La comissió de valoració funcionarà com a òrgan col·legiat en els termes previstos en la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
6. Sempre que la convocatòria de subvencions així ho preveja, es publicarà, en els mitjans indicats en la convocatòria, una proposta de resolució provisional de concessió d'ajudes motivada, en la qual, com a mínim, s'especifique la llista de les sol·licituds a les quals es proposa concedir la subvenció i la quantia de l'ajuda que es proposa concedir, així com la llista on figuren les sol·licituds a les quals es proposa denegar la subvenció i les inadmeses. En aquest cas, en el termini de 10 dies naturals des de la seua publicació, els interessats podran formular-hi al·legacions.  
Els desistiments i les renúncies que es produïsquen en aquest termini podran ser coberts per les sol·licituds que figuren en la llista de reserva fins a esgotar el crèdit disponible, per l'ordre establit en la proposta de resolució provisional.  
La comissió de valoració, vistes les al·legacions, els possibles desistiments i les noves incorporacions, emetrà la proposta de resolució definitiva que elevarà a l'òrgan competent per a resoldre.  
  
Base 14. Criteris de valoració  
Els criteris de valoració seran els establits en aquestes bases i, si escau, els establits en les corresponents convocatòries.  
La puntuació màxima que podrà obtindre un projecte serà 100 punts i la valoració es realitzarà atenent els criteris següents:  
1) Solidesa i rellevància del projecte. Puntuació màxima: 27 punts.  
i. Anàlisi del context. Es valorarà l'existència d'un diagnòstic o una anàlisi prèvia de context del projecte que tinga en compte les característiques intrínseques de la ciutat i la seua ciutadania, així com la realitat infraestructural i el marc institucional en el qual es desenvoluparà el projecte. (Màxim 3 punts)  
ii. Marc estratègic. Es valorarà si el projecte s'alinea dins d'un pla, document o marc estratègic en matèria d'innovació del municipi, i es valoraran positivament aquells projectes que contribuïsquen al compliment de les fites i els objectius d'aquests plans estratègics, així com la descripció de com es realitza. (Màxim 3 punts)  
- El projecte s'alinea dins d'un pla /document/marc estratègic en matèria d'innovació del municipi-  
- No 0 punts  
- Sí 1 punt  
- El projecte descriu com es realitza aquesta alineació-  
- No 0 punts  
- Sí 1 punt  
- La descripció és adequada i suficient-  
- No 0 punts  
- Sí 1 punt  
iii. Rellevància del projecte. Es valorarà si el projecte i les accions contingudes en aquest donen resposta als reptes plantejats, valorant la coherència entre els objectius i les actuacions proposades. Es tindrà en compte que les accions contingudes en el projecte aborden una necessitat rellevant o un problema no resolt important per a la ciutat. (Màxim 3 punts)  
iv. Indicadors associats al projecte. En aquest apartat es valorarà tant l'existència d'un sistema d'indicadors de mesurament de l'impacte (KPI) i resultats del projecte que permeten recollir els avanços obtinguts, com el nombre d'indicadors que componen aquest sistema. (Màxim 3 punts)  
- Existència d'un sistema d'indicadors per a mesurar l'impacte i els resultats del projecte:  
- No 0 punts  
- Sí 1 punt  
- Nombre d'indicadors que conté el sistema de mesurament de l'impacte:  
- Menys de tres indicadors 1 punts  
- Més de tres indicadors 2 punts  
v. Recollida de dades. Es valorarà si el projecte inclou una estratègia de recollida de dades dels diferents serveis que la ciutat presta als seus ciutadans que siguen objecte del projecte. (Màxim 3 punts)  
vi. Estratègia de dades obertes en el projecte. Es valorarà si el projecte detalla una estratègia de gestió de dades obertes que permeta que aquestes puguen ser lliurement usades i compartides amb tots els actors interessats. (Màxim 3 punts)  
vii. Abast del projecte. Es valorarà la inclusió en el projecte de la tipologia i el nombre d'usuaris als quals arriben eficaçment les seues accions/intervencions/serveis. (Màxim 3 punts)  
viii. Escalat del projecte. Es valorarà la possibilitat que el projecte puga ampliar-se/escalar-se per a beneficiar un major nombre de persones. (Màxim 3 punts)  
ix. Replicabilitat del projecte. Es valorarà que el projecte es puga replicar en altres ciutats/regions, països o fins i tot en diferents sectors i/o modalitats. (Màxim 3 punts)  
2) Qualitat tècnica del projecte. Puntuació màxima: 36 punts.  
i. Descripció tècnica del projecte. Es valorarà si el projecte inclou una planificació de la iniciativa i de les seues fases, amb concreció dels objectius, la metodologia, els recursos i el pla de treball. (Màxim 3 punts)  
ii. Maduresa tecnològica. Es valorarà si el projecte inclou una descripció detallada de la maduresa de la tecnologia a utilitzar, així com de la seua aplicació, indicant-hi referències de solucions similars ja implantades en altres ciutats o en altres entorns. (Màxim 3 punts)  
iii. Anàlisi de riscos del projecte. Es valorarà que el projecte tinga en compte els potencials riscos, tant tecnològics com organitzatius i de gestió, i que dispose dels adequats mecanismes de contingència i mitigació. (Màxim 3 punts)  
iv. Qualitat/experiència de l'equip de treball. Es valorarà que el projecte compte amb una descripció detallada de l'equip de treball que estarà dedicat al projecte, indicant-hi rols i responsabilitats, mecanismes de coordinació i associant-lo a les diferents actuacions que s'han de desenvolupar. (Màxim 3 punts)  
v. Col·laboració de terceres parts. Si el projecte planteja la col·laboració amb entitats o empreses externes proveïdores de serveis, es valorarà si el projecte inclou l'esment d'aquesta necessitat. (Màxim 3 punts)  
  
vi. Viabilitat del projecte. Es valorarà que el projecte continga informació detallada i realista sobre la seua viabilitat tècnica i financera. (Màxim 3 punts)  
vii. Sostenibilitat del projecte. Es valorarà que el projecte incloga un pla de suficiència financera que assegure la sostenibilitat del projecte més enllà del termini establit en la convocatòria. (Màxim 3 punts)  
viii. Bona pràctica. Es valorarà si el projecte es basa en una bona pràctica o experiència prèvia derivada de la implantació d'un projecte similar al presentat. (Màxim 3 punts)  
ix. Enfocament innovador. Es valorarà el grau d'innovació del projecte, això és si la proposta és innovadora i va més enllà de l'estat de l'art per a abordar el repte de manera original. (Màxim 3 punts)  
x. Elements innovadors. Es valorarà si el projecte té elements innovadors, això és si els conceptes, processos, eines o models de governança proposats pel projecte són innovadors. (Màxim 3 punts)  
  
xi. Altres elements innovadors. En aquest apartat es valorarà que la proposta siga nova en la ciutat, regió, país o fins i tot en l'àmbit internacional. (Màxim 3 punts)  
xii. Gestió de la propietat industrial i intel·lectual. Es valorarà la capacitat de gestió de la propietat intel·lectual que es puga generar durant el projecte, mitjançant la inclusió d'un pla de gestió de la propietat intel·lectual. (Màxim 3 punts)  
3) Resultat i impacte esperable del projecte. En aquest apartat es valoraran els impactes clars, significatius i tangibles del projecte en la millora dels serveis de la ciutat i en la qualitat de vida de les persones. Puntuació màxima: 18 punts.  
i. Millora funcional. Es valorarà que el projecte demostre el seu impacte i la quantificació d'aquest en la qualitat i millores funcionals o de prestació dels serveis, mitjançant una estimació justificada i quantificada de la qualitat i millores funcionals que aporta el projecte. (Màxim 3 punts)  
ii. Cobertura. Es valorarà que el projecte demostre el seu impacte i la quantificació d'aquest en l'ampliació de cobertura dels serveis que aporta, en nombre potencial d'usuaris/beneficiaris, mitjançant una estimació justificada i quantificada d'aquesta ampliació. (Màxim 3 punts)  
  
iii. Eficiència. Es valorarà la demostració de l'impacte del projecte i la quantificació d'aquest en la millora de l'eficiència tècnica i/o en els serveis que aporta el projecte. (Màxim 3 punts)  
iv. Impacte mediambiental favorable per a l'economia circular, reducció de residus, mobilitat sostenible, eficiència energètica o minimització del consum de recursos. Es valorarà si el projecte demostra el seu impacte i la quantificació d'aquest en el medi ambient. (Màxim 3 punts)  
v. Impacte sobre l'ocupabilitat. Es valorarà si el projecte demostra el seu impacte i la quantificació d'aquest en la creació d'ocupacions estables. (Màxim 3 punts)  
vi. Impacte en la qualitat de vida, la salut i el benestar social de les persones. Es valorarà si el projecte demostra el seu impacte i la quantificació d'aquest en la qualitat de vida, la salut i el benestar de les persones. (Màxim 3 punts)  
4) Innovació responsable. Puntuació màxima: 15 punts.  
i. Participació activa. L'objectiu d'aquest criteri és valorar les iniciatives previstes per a establir aliances i acords de col·laboració amb la societat civil, empreses locals, organismes de generació de coneixement i administracions públiques, especificant les àrees de col·laboració i l'objecte dels acords, per a la posada en valor del projecte presentat. (Màxim 3 punts)  
- El projecte considera/inclou aspectes de participació ciutadana i cocreació-  
- No 0 punts  
- Sí 1 punt  
- El projecte considera/inclou aspectes de participació del sector privat-  
- No 0 punts  
- Sí 1 punt  
- El projecte considera/inclou aspectes de participació del sector públic-  
- No 0 punts  
- Sí 1 punt  
ii. Igualtat. Es valorarà positivament els projectes que contribuïsquen a la societat a través de la seua aportació positiva sobre igualtat de gènere. (Màxim 3 punts)  
iii. Inclusió. Es valorarà positivament els projectes que contribuïsquen a la societat a través de la seua aportació positiva sobre inclusió de col·lectius vulnerables. (Màxim 3 punts)  
iv. Educació per a la innovació. Es valorarà positivament aquells projectes que incideixen en la conscienciació sobre la rellevància de la innovació en la millora dels processos i serveis públics i en el desenvolupament de ciutats innovadores, mitjançant la inclusió de mesures en matèria de conscienciació sobre la importància de la innovació i la seua justificació. (Màxim 3 punts)  
v. Accessibilitat universal. Es valorarà si el projecte presentat té en compte el desenvolupament del concepte d'accessibilitat universal (cognitiva, física i sensorial) i si aporta el detall de les millores en accessibilitat dels serveis públics que el desenvolupament del projecte generarà. (Màxim 3 punts)  
5) Alineació amb marcs/plans estratègics. L'objectiu és valorar si el projecte s'alinea amb els diferents plans/marcs estratègics (RIS-3CV, ODS), valorant positivament aquells projectes que contribuïsquen al compliment de les fites i els objectius d'aquests plans estratègics. Puntuació màxima: 4 punts.  
i. Alineació i coherència del projecte amb l'Estratègia d'Especialització Intel·ligent de la Comunitat Valenciana (S3-CV). Es valorarà si el projecte s'alinea amb l'Estratègia d'Especialització Intel·ligent de la Comunitat Valenciana (S3-CV,) i es valoraran positivament aquells projectes que contribuïsquen al compliment de les fites i els objectius d'aquesta estratègia. (Màxim 2 punts)  
- El projecte s'alinea amb l'Estratègia d'Especialització Intel·ligent de la Comunitat Valenciana (S3-CV)-  
- No 0 punts  
- Sí 1 punt  
- El projecte descriu com es realitza aquesta alineació-  
- No 0 punts  
- Sí 1 punt  
ii. Alineació i coherència del projecte amb els objectius de desenvolupament sostenible (ODS) de Nacions Unides. Es valorarà si el projecte s'alinea amb els objectius de desenvolupament sostenible (ODS) de Nacions Unides, valorant positivament aquells projectes que contribuïsquen al compliment de les fites i els objectius dels dits ODS. (Màxim 2 punts)  
- El projecte s'alinea amb els objectius de desenvolupament sostenible (ODS) de Nacions Unides-  
- No 0 punts  
- Sí 1 punt  
- El projecte descriu com es realitza aquesta alineació-  
- No 0 punts  
- Sí 1 punt  
En el cas que es produïra un empat en la puntuació dels projectes, es prioritzarà el projecte presentat pel municipi de menor població tenint en compte l'última xifra oficial de població publicada per l'INE en la data de publicació de cada convocatòria.  
  
Base 15. Resolució de la convocatòria  
1. Elevada la proposta de resolució per la comissió de valoració, l'òrgan competent per a resoldre dictarà la corresponent resolució del procediment, acte que posarà fi a la via administrativa.  
2. La resolució serà motivada i tindrà els efectes i el contingut previst en l'article 25 de la Llei 38/2003, de 17 de novembre, general de subvencions. En particular, haurà de contindre, almenys, els aspectes següents:  
a) La relació de sol·licitants als quals es concedeix la subvenció, així com la desestimació expressa de les restants sol·licituds.  
b) Import de la subvenció.  
c) Actuacions a finançar per les subvencions.  
d) Forma de pagament.  
e) Termini de presentació de la documentació justificativa de la subvenció.  
f) Règim de recursos.  
3. La resolució del procediment es notificarà als interessats en la forma prevista en les convocatòries. Així mateix, es remetrà a la Base de Dades Nacional de Subvencions, als efectes del que es disposa en l'article 18 de la Llei 38/2003, de 17 de novembre, general de subvencions.  
  
4. El termini màxim per a dictar i notificar la resolució del procediment serà de sis mesos, comptats a partir de la data de publicació de la convocatòria en el Diari Oficial de la Generalitat Valenciana, llevat que la convocatòria pospose els seus efectes a una data posterior. Transcorregut aquest termini sense que s'haja dictat resolució, podrà entendre's desestimada la sol·licitud de concessió de subvenció per silenci administratiu, en els termes previstos en l'article 25 de la 39/2015, d'1 d'octubre, del procediment administratiu comú de les administracions públiques.  
  
Base 16. Modificació, pèrdua, minoració i reintegrament de la subvenció  
1. Qualsevol alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
  
2. Si la quantitat obtinguda en altres subvencions o ajudes d'altres administracions o ens públics o privats, juntament amb la concedida en la convocatòria, fora superior al cent per cent del cost de l'activitat, es procedirà, segons el cas, a la minoració o la pèrdua del dret al cobrament de la subvenció reconeguda.  
3. Igualment, l'incompliment per l'entitat beneficiària dels requisits i les condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a aquest efecte donarà lloc a la pèrdua del dret al cobrament total o parcial de la subvenció.  
4. L'incompliment total o parcial dels requisits i les obligacions establides en aquesta ordre i altres normes aplicables, així com de les condicions que, si escau, s'establisquen en la corresponent resolució de concessió comportarà, després de l'audiència prèvia a l'entitat interessada, deixar sense efecte la subvenció concedida o minorar-la. En el cas que se n'haja produït el cobrament, comportarà el reintegrament total o parcial de la subvenció concedida, juntament amb els interessos de demora corresponents, d'acord amb les previsions dels articles 37 a 43 de la Llei 38/2003, de 17 de novembre, general de subvencions, i dels articles 91 a 101 del Reglament que la desenvolupa, aprovat pel Reial decret 887/2006, de 21 de juliol, així com la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Base 17. Justificació de les subvencions i pagament  
1. La justificació de les ajudes es realitzarà d'acord amb el que s'estableix en l'article 30 de la Llei 38/2003, de 17 de novembre, general de subvencions, i concordants del Reglament d'aquesta llei aprovat pel Reial decret 887/2006, de 21 de juliol, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. La justificació del compliment de les condicions imposades i de la consecució dels resultats previstos, es realitzarà mitjançant la presentació d'un únic compte justificatiu subscrit per l'entitat beneficiària d'acord amb el que s'estableix en l'article 74 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig, acompanyada d'un informe d'una auditora o auditor de comptes inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes, l'auditor o auditora serà aquella que designe l'entitat beneficiària, sense perjudici del control financer que correspon a l'interventor de les entitats locals. L'aportació d'informe d'auditor s'haurà d'ajustar al que es disposa en l'Ordre EHA/1434/2007, de 17 de maig, per la qual s'aprova la norma d'actuació dels auditors o auditores de comptes en la realització dels treballs de revisió de comptes justificatius de subvencions en l'àmbit del sector públic estatal.  
3. El termini per a la presentació de la documentació de justificació d'execució del projecte finalitzarà en novembre de l'any de la corresponent convocatòria, d'acord amb el que dispose l'esmentada convocatòria.  
4. De conformitat amb el que es disposa en l'article 199.4 i 199.5 de la Llei 8/2010, de 23 de juny, de la Generalitat, de règim local de la Comunitat Valenciana, les entitats locals han d'acreditar, prèviament al pagament, que estan al corrent en el compliment de l'obligació de rendició dels seus comptes anuals davant la Sindicatura de Comptes.  
5. No podrà realitzar-se el pagament de l'ajuda mentre no s'haja verificat que l'entitat beneficiària es trobe al corrent en el compliment de les seues obligacions tributàries i davant de la Seguretat Social.  
6. La direcció general competent en innovació podrà comprovar el valor de mercat de les despeses subvencionades utilitzant els mitjans establits en article 170 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
7. El pagament de l'ajuda es realitzarà mitjançant transferència al compte bancari de l'entitat beneficiària indicada per aquesta, després de la justificació prèvia de la realització del projecte d'acord amb la sol·licitud presentada i en els termes establits en la resolució de concessió i sempre que haja complit les obligacions exigibles per a la justificació de l'ajuda.  
  
Base 18. Seguiment i control  
1. L'òrgan concedent comprovarà l'adequada justificació de la subvenció, la realització de l'activitat o el compliment de la finalitat que determina la concessió o el gaudi de la subvenció, i també si ha pogut haver-hi concurrència amb altres subvencions que poguera comportar la modificació de la concessió. Així mateix, l'entitat beneficiària estarà sotmesa a actuacions de control de la intervenció General de la Generalitat, de la Sindicatura de Comptes i de qualsevol altre òrgan competent de la Generalitat Valenciana, de l'Administració General de l'Estat o, si escau, de la Unió Europea.  
2. Es durà a terme un pla de control anual de la realització de l'activitat subvencionada, de conformitat amb el que s'estableix en l'article 169 de la Llei 1/2015, d'hisenda pública, del sector públic instrumental i de subvencions, mitjançant:  
a) Controls administratius de totes les sol·licituds: la comprovació administrativa de la justificació documental s'efectuarà mitjançant la revisió de tota la documentació presentada, d'acord amb el que s'estableix en les bases, en la convocatòria i en la resolució de concessió.  
b) Controls sobre el terreny: es comprovarà l'execució del projecte i que el resultat del projecte s'ajusta a la descripció de la sol·licitud de l'ajuda i al comprovat en la justificació de la despesa. Els controls sobre el terreny seran com a mínim del 5 % del total de despeses subvencionades, i la mostra dels expedients de subvenció a controlar se seleccionarà de manera aleatòria.  
Addicionalment, l'òrgan concedent podrà designar els òrgans, comissions o persones expertes que considere necessaris per a realitzar les oportunes actuacions de seguiment i comprovació de l'aplicació de la subvenció.  
  
Base 19. Protecció de dades de caràcter personal  
1. La sol·licitud de les ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la Conselleria competent en matèria d'innovació. https://innova.gva.es/va/proteccio-de-dades.  
3. Quan l'entitat sol·licitant aporte dades de caràcter personal de terceres persones en el procediment administratiu, tindrà l'obligació d'informar-les dels punts següents:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si aquesta consulta requereix autorització per llei per part de les persones les dades de les quals es consultaran, l'entitat sol·licitant haurà d'haver obtingut aquesta autorització, que haurà d'estar disponible a requeriment de l'Administració en qualsevol moment.  
  
Base 20. Informació i publicitat de les ajudes  
1. D'acord amb el que s'estableix en l'article 18 de la Llei 38/2003, general de subvencions, la conselleria competent en innovació donarà d'alta les convocatòries i les seues resolucions en la Base de Dades Nacional de Subvencions, i publicarà en el portal de transparència de la Generalitat la informació indicada en l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
2. Es publicarà en la pàgina web de la conselleria competent en matèria d'innovació la informació referent a les ajudes, així com, si escau, les guies i instruccions que es dicten per a la seua sol·licitud i posterior justificació.  
  
  
  
Base 21. Règim d'infraccions i sancions  
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions, en els seus preceptes bàsics, així com en el títol X capítol IV de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Base 22. Règim jurídic  
Aquesta ordre es regeix pel que es disposa en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament de la Llei general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 39/2015, d'1 d'octubre, del procediment administratiu comú de les administracions públiques; la Llei 40/2015, d'1 d'octubre, de règim jurídic del sector públic, i la resta de normativa comunitària, estatal i autonòmica que puga ser aplicable.  
  
  
Segon. Convocatòria de les ajudes  
Es convoquen per a l'exercici 2022 les ajudes establides en aquesta ordre, per la qual s'aproven les bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del Pla d'impuls de territoris innovadors, i d'acord amb condicions següents:  
  
1. Finançament de les ajudes  
1.1. Les subvencions es concediran amb càrrec a l'aplicació pressupostària 50.99.97.113.12.6, dels pressupostos de la Generalitat per a l'exercici 2022.  
1.2. Línia: S8376000, denominada: Impuls de la innovació en els municipis de la Comunitat Valenciana.  
1.3. Import global màxim: 2.000.000,00 d'euros  
1.4. La dotació econòmica d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit a conseqüència del corresponent expedient de generació de crèdit, i haurà de ser publicat en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds, ni l'inici de nou còmput de termini per a resoldre.  
  
2. Actuacions subvencionables  
Seran subvencionables aquelles actuacions que complisquen els requisits establits en aquesta ordre i que estiguen executades i pagades en el període comprés entre l'1 de gener de 2021 i la data màxima per a la justificació de l'ajuda.  
3. Tipus i quantia de les ajudes  
Les ajudes s'estructuren en els dos programes establits en la base primera d'aquesta ordre:  
3.1. Tipus i quantia de les ajudes del programa I: Programa de suport a projectes d'innovació d'alt impacte transformador en el municipi.  
L'import màxim total del programa és d'1.400.000 euros.  
Aquest programa s'estructura en tres línies sobre la base de criteri de població: nombre d'habitants del municipi, considerant com a referència les últimes xifres oficials de població dels municipis espanyols publicades per l'Institut Nacional d'Estadística (INE), en la data de publicació d'aquesta ordre.  
- Línia A: municipis amb una població des de 50.001 habitants, amb un import màxim de 200.000 euros.  
- Línia B: municipis amb una població entre 10.001 habitants i 50.000 habitants, amb un import màxim de 700.000 d'euros.  
- Línia C: municipis amb una població fins a 10.000 habitants, amb un import màxim de 500.000 d'euros.  
Quantia de les ajudes: s'estableixen els següents percentatges de la quantia de l'ajuda respecte al total de les despeses subvencionables:  
- Línia A: el tant per cent serà el 50 % de la despesa subvencionable.  
- Línia B: el tant per cent serà el 75 % de la despesa subvencionable.  
- Línia C: el tant per cent serà el 90 % de la despesa subvencionable.  
L'import màxim de la subvenció per entitat beneficiària serà de 100.000 euros.  
3.2. Tipus i quantia de les ajudes del programa II: Programa de suport a projectes pilot d'innovació en el municipi.  
L'import màxim total del programa és de 600.000 euros.  
Aquest programa s'estructura en tres línies sobre la base de criteri de població: nombre d'habitants del municipi, considerant com a referència les últimes xifres oficials de població dels municipis espanyols publicades per l'Institut Nacional d'Estadística (INE), en la data de publicació d'aquesta ordre.  
- Línia A: municipis amb una població des de 50.001 habitants, amb un import màxim de 120.000 euros.  
- Línia B: municipis amb una població entre 10.001 habitants i 50.000 habitants, amb un import màxim de 3 00.000 d'euros.  
- Línia C: municipis amb una població fins a 10.000 habitants, amb un import màxim de 180.000 d'euros.  
Quantia de les ajudes: s'estableixen els següents percentatges de la quantia de l'ajuda respecte al total de les despeses subvencionables:  
- Línia A: el tant per cent serà el 50 % de la despesa subvencionable.  
- Línia B: el tant per cent serà el 75 % de la despesa subvencionable.  
- Línia C: el tant per cent serà el 90 % de la despesa subvencionable.  
L'import màxim de la subvenció per entitat beneficiària serà de 60.000 euros.  
  
Programa Línia d'actuació Anualitat 2022 Línia pressupostària  
I. Programa de suport a projectes d'innovació d'alt impacte transformador en el municipi 1.400.000,00 Línia A: municipis amb una població des de 50.001 habitants 200.000,00   
 Línia B: municipis amb una població entre 10.001 i 50.000 habitants 700.000,00   
 Línia C: municipis amb una població fins a 10.000 habitants 500.000,00   
II. Programa de suport a projectes pilot d'innovació en el municipi 600.000,00 Línia A: municipis amb una població des de 50.001 habitants 120.000,00   
 Línia B: municipis amb una població entre 10.001 i 50.000 habitants 300.000,00   
 Línia C: municipis amb una població fins a 10.000 habitants 180.000,00   
 2.000.000,00   
  
  
En el cas de mancomunitats, es tindrà en compte la suma d'habitants dels municipis que la componen.  
3.3. Les subvencions s'assignaran separadament per a cada programa fins que s'esgote l'import convocat en cadascun. En el cas que un programa no esgote l'import convocat o queden restes sense assignar, s'assignarà el disponible a un altre programa, començant pel programa I i seguint pel programa II.   
Dins del programa I i del programa II, les subvencions s'assignaran separadament per a cada línia fins que s'esgote l'import convocat en cadascuna. En el cas que una línia no esgote l'import convocat, s'assignarà el disponible a una altra línia, començant per la línia A. Si la quantitat de l'ajuda assignada a l'esmentada línia excedira la suma total d'imports d'actuacions subvencionables, el seu romanent passaria a engrossir l'import total d'ajudes destinades a la línia B, i si excedira també aquesta línia B, el seu romanent passaria a la línia C, i d'aquesta manera fins a esgotar el pressupost assignat per a cada programa.  
  
4. Termini i forma de presentació de la sol·licitud.  
4.1. El termini de presentació de sol·licituds serà de 20 dies naturals comptats des de l'endemà de la publicació d'aquesta convocatòria en el Diari Oficial de la Generalitat Valenciana.  
4.2. Per cada municipi podrà presentar-se una única sol·licitud, per la qual cosa s'haurà de triar el programa al qual concorre. Encara que en un municipi també pogueren ser entitats beneficiàries organismes públics i entitats de dret públic vinculats o dependents d'aquestes, únicament es podrà presentar una sol·licitud per municipi.  
En el cas de presentara més d'una sol·licitud, només es tindrà en compte la presentada en últim lloc dins del termini de presentació de sol·licituds.  
4.3. La presentació de sol·licituds i la tramitació del procediment serà telemàtica, ja que els sol·licitants són persones jurídiques, obligades a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú.  
Les sol·licituds es realitzaran mitjançant el model normalitzat i hauran d'estar signades electrònicament pel o la representant legal de l'entitat beneficiària mitjançant una signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat el corresponent conveni.  
Les sol·licituds i els tràmits associats al procediment de concessió es presentaran telemàticament a través de la seu electrònica de la Generalitat corresponent a aquest tràmit. (En la següent URL https://www.gva.es/proc22288 (Programa I), https://www.gva.es/proc22289 (Programa II))  
5. Documentació.  
5.1. A la sol·licitud, amb caràcter general, s'acompanyarà la documentació que a continuació s'indica:  
a) Acreditació de la representació de la persona signant de la sol·licitud. Segons el tipus d'entitat sol·licitant:  
- Certificat del funcionari o funcionària de l'Administració local amb habilitació de caràcter nacional de l'Ajuntament corresponent, acreditatiu de la representació de la persona signant de la sol·licitud.  
  
- Estatuts o documentació acreditativa de la constitució de l'entitat sol·licitants i document acreditatiu de poders per a actuar com a representant legal de l'entitat que sol·licita l'ajuda.  
b) Certificat de l'acord de l'òrgan competent de l'entitat sol·licitant en el qual s'aprove la presentació de la sol·licitud a aquesta convocatòria.  
c) Declaració responsable del o la representant legal de l'entitat sol·licitant del compliment de les obligacions de les entitats beneficiàries recollides en la base cinquena d'aquesta ordre.  
d) Declaració responsable del o la representant legal de l'entitat sol·licitant relativa al detall d'altres subvencions rebudes o sol·licitades per a les mateixes despeses subvencionables, procedents de qualsevol de les administracions o entitats públiques o privades, nacionals o internacionals, amb especificació de la quantia, la data de concessió i l'entitat atorgant, o, si escau, la declaració negativa corresponent.  
  
e) Declaració responsable del o la representant legal de l'entitat sol·licitant de no estar incurs a cap de les prohibicions enumerades en l'article 13 de la Llei 38/2003, de 17 de novembre, general de subvencions, i de no ser deutor de la Generalitat ni de qualssevol organismes o entitats d'aquesta, per reintegrament de subvencions.  
Les declaracions responsables que figuren en la mateixa sol·licitud i siguen marcades per l'entitat sol·licitant no caldrà aportar-les per separat.  
f) Memòria descriptiva del projecte i del pressupost en el model normalitzat.  
g) Planificació estratègica en l'àmbit de la innovació del municipi, en el cas que n'hi haja.  
h) Si escau, imprés de manteniment de tercers per a pagaments de la Generalitat Valenciana degudament emplenat.  
5.2. De conformitat amb l'article 28.5 de la Llei 39/2015, les entitats sol·licitants són responsables de la veracitat dels documents que presenten i podran sol·licitar els òrgans gestors, de manera motivada, l'acarament de les còpies aportades per aquests, per a la qual cosa podran requerir l'exhibició del document o de la informació original, sense perjudici de les facultats de comprovació, control i inspecció que tenen atribuïdes les administracions públiques.  
5.3. La inexactitud, falsedat o omissió de caràcter essencial en qualsevol dada o document que acompanye la sol·licitud de subvenció deixen sense efecte aquest tràmit, des del moment en què es coneguen i després de l'audiència prèvia de l'entitat interessada, i, en conseqüència, comportarà la inadmissió de la sol·licitud de subvenció, sense perjudici que puguen ser causa de revocació de la subvenció, si es coneixen amb posterioritat a la concessió.  
6. Criteris de valoració.  
Les sol·licituds presentades es baremaran d'acord amb el que es disposa en la base 14 d'aquesta ordre.  
7. Procediment de concessió, resolució i notificació.  
7.1. El procediment de concessió serà l'establit en la base 10 i concordants de la present ordre. D'acord amb el punt 6 de la base 13, es preveu la publicació en la pàgina web de la Direcció General d'Innovació d'una proposta de resolució provisional de concessió d'ajudes motivada, en la qual, com a mínim, s'especifique la llista de les sol·licituds a les quals es proposa concedir la subvenció i la quantia de l'ajuda que es proposa concedir, així com la llista on figuren les sol·licituds a les quals es proposa denegar la subvenció i les inadmeses. Els interessats podran formular al·legacions en el termini de 10 dies naturals des de l'endemà de la publicació de l'esmentada resolució provisional en la pàgina web de la Direcció General d'Innovació:  
https://innova.gva.es/es/web/innovacion  
La falta de presentació d'al·legacions en el termini establit s'entendrà com a acceptació de la valoració. Els desistiments i les renúncies que es produïsquen en aquest termini podran ser coberts per les sol·licituds denegades per falta crèdit fins a esgotar el crèdit disponible, per l'ordre establit en la proposta de resolució provisional.  
La comissió de valoració, vistes les al·legacions, els possibles desistiments i les noves incorporacions emetrà la proposta de resolució definitiva, que elevarà a l'òrgan competent per a resoldre.  
7.2. La resolució es notificarà mitjançant la seua publicació en el Diari Oficial de la Generalitat Valenciana, que substituirà la notificació individual de la resolució, d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques.  
Contra la resolució d'ajudes que es dicte, que posarà fi a la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació en el Diari Oficial de la Generalitat Valenciana, de conformitat amb el que es disposa en els articles 8,10.1.a) i 46 de la Llei 29/1998, de 13 de juliol, reguladora de la jurisdicció contenciosa administrativa. O bé es podrà, potestativament, interposar un recurs de reposició en el termini d'un mes des de l'endemà de la seua publicació en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
8. Justificació de les subvencions i pagament.  
8.1. El termini de presentació de la justificació de les despeses finançades per la present convocatòria vencerà el 15 de novembre de 2022 i començarà a partir de l'endemà de la resolució de reconeixement de la subvenció quan l'actuació estiga ja executada. La presentació de la justificació es realitzarà telemàticament a través de la seu electrònica de la Generalitat corresponent a aquest tràmit. (En la següent URL https://www.gva.es/proc22424)  
La justificació del compliment de les condicions imposades i de la consecució dels resultats previstos, es realitzarà mitjançant la presentació d'un únic compte justificatiu subscrit per l'entitat beneficiària d'acord amb el que s'estableix en l'article 74 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig, acompanyada d'un informe d'una auditora o auditor de comptes inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes, l'auditor o auditora serà aquella que designe l'entitat beneficiària, sense perjudici del control financer que correspon a l'interventor de les entitats locals.  
El compte justificatiu haurà de contindre la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
b) Una memòria econòmica abreujada justificativa del cost de les activitats realitzades, que contindrà:  
- Relació detallada de les despeses incorregudes per a la realització de l'activitat subvencionada, degudament agrupades, amb identificació del creditor o creditora i del document, el seu import (indicant-hi l'import total, IVA exclòs; l'import imputat a la subvenció, IVA exclòs; l'IVA corresponent a la quantitat imputada a la subvenció, i la suma total de l'import imputat més IVA), la data d'emissió i la data de pagament.  
- Si escau, relació de les quantitats inicialment pressupostades i les desviacions esdevingudes.  
La memòria haurà d'estar subscrita pel o la representant legal de l'entitat beneficiària.  
c) Declaració responsable del o la representant legal de l'entitat sol·licitant relativa al detall d'altres subvencions rebudes o sol·licitades per a les mateixes despeses subvencionables, procedents de qualsevol de les administracions o entitats públiques o privades, nacionals o internacionals, amb especificació de la quantia, la data de concessió i l'entitat atorgant, o, si escau, la declaració negativa corresponent.  
  
d) En el cas de les entitats locals, certificat del compliment de l'obligació de rendició dels seus comptes anuals davant la Sindicatura de Comptes, de conformitat amb el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
8.2. L'entitat beneficiària estarà obligada a posar a la disposició de la persona auditora tots els llibres, registres i documents que li siguen sol·licitats per a efectuar-ne la revisió, així com a conservar-los per a les actuacions de comprovació i control previstes en la legislació vigent. Si escau, haurà de confeccionar i facilitar-li, a més de les declaracions ja esmentades, la documentació següent:  
- Declaració de les activitats subcontractades, amb indicació dels subcontractes i imports facturats. Aquesta declaració inclourà una manifestació de la beneficiària respecte de les situacions previstes en els apartats 4 i 7 de l'article 29 de la Llei 38/2003, de 17 de novembre, general de subvencions.  
8.3. Informe d'auditoria.  
L'auditor o auditora de comptes que duga a terme la revisió del compte justificatiu s'ajustarà al que es disposa en l'Ordre EHA/1434/2007, de 17 de maig, per la qual s'aprova la norma d'actuació del personal auditor de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions.  
L'auditor o auditora emetrà un informe en el qual detallarà les comprovacions realitzades i farà constar tots aquells fets o excepcions que pogueren suposar un incompliment per part de les beneficiàries de la normativa aplicable o de les condicions imposades per a la percepció de la subvenció, i haurà de proporcionar la informació amb suficient detall i precisió perquè l'òrgan gestor puga concloure sobre aquest tema. Aquest informe contindrà els punts i l'estructura establits en l'article 7 de l'esmentada Ordre EHA/1434/2007.  
Per a emetre l'informe, l'auditora o auditor haurà de comprovar:  
a) L'adequació del compte justificatiu de la subvenció presentada per l'entitat beneficiària i que aquesta haja sigut subscrita per una persona amb poders suficients per a això.  
b) El contingut de la memòria d'actuació, estant alerta davant la possible falta de concordança entre la informació continguda en aquesta memòria i els documents que hagen servit de base per a realitzar la revisió de la justificació econòmica.  
c) Que la informació econòmica continguda en la memòria se sosté en una relació classificada de les despeses de l'activitat subvencionada en la qual s'especificarà l'entitat beneficiària que les ha realitzades, amb identificació del creditor i del document (factures, nòmines i butlletins de cotització a la Seguretat Social), l'import total i l'imputat a la subvenció i la data d'emissió.  
d) Que l'entitat disposa de documents originals acreditatius de les despeses justificades, d'acord amb el que es preveu en l'article 30.3 de la Llei general de subvencions, i que aquests documents han sigut reflectits en els registres comptables.  
e) Que les despeses que integren la relació compleixen els requisits per a tindre la consideració de despesa subvencionable, d'acord amb el que s'estableix en l'article 31 de la Llei general de subvencions i la base setena d'aquesta ordre; que s'han classificat correctament, d'acord amb el contingut d'aquesta ordre, i que es produeix la necessària coherència entre les despeses justificades i la naturalesa de les actuacions subvencionades.  
f) També es comprovarà que el seu import es troba desglossat adequadament en el compte justificatiu.  
g) Que l'entitat beneficiària disposa d'ofertes de diferents proveïdores, en els supòsits previstos en l'article 31.3 de la Llei general de subvencions, i d'una memòria que justifique raonablement l'elecció de la proveïdora, en aquells casos en què no haja recaigut en la proposta econòmica més avantatjosa.  
h) Que no s'han realitzat subcontractacions de l'activitat subvencionada, tret dels casos permesos en l'article 29 de la Llei general de subvencions, i en l'article 68 del seu Reglament, aprovat pel Decret 887/2006, de 21 de juliol, i en aquesta ordre.  
i) Altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
Al final del seu treball, l'auditor o auditora sol·licitarà una carta, signada per qui va subscriure el compte justificatiu, en la qual s'indicarà que s'ha informat l'auditoria sobre totes les circumstàncies que puguen afectar la correcta percepció, aplicació i justificació de la subvenció. També s'inclouran les manifestacions que siguen rellevants i que servisquen d'evidència addicional a l'auditor o auditora sobre els procediments realitzats.  
Es considerarà despesa realitzada la que ha sigut efectivament pagada amb anterioritat a la finalització del període de justificació establit en aquesta ordre.  
  
Tercer. Habilitació  
S'autoritza la persona titular de la direcció general competent en matèria d'innovació per a dictar les guies i instruccions que siguen necessàries per a l'aplicació d'aquesta ordre i de les corresponents convocatòries, així com la facultat d'interpretació d'aquestes.  
  
Quart. Efectes  
Aquesta ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació en el Diari Oficial de la Generalitat Valenciana, de conformitat amb el que es disposa en els articles 8.10.1.a) i 46 de la Llei 29/1998, de 13 de juliol, reguladora de la jurisdicció contenciosa administrativa. O bé es podrà, potestativament, interposar un recurs de reposició en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició d'ambdós recursos.  
  
Alacant, 17 de maig de 2022  
  
La consellera d'Innovació, Universitats,   
Ciència i Societat Digital  
JOSEFINA BUENO ALONSO